
PÖYTÄKIRJAN NÄHTÄVILLÄOLO	Kirkkovaltuuston kokouksen tarkastettu pöytäkirja, johon on liitetty muutoksenhakuohjeet, on yleisesti nähtävänä seurakunnan verkkosivuilla aanekoskenseurakunta.fi/paatoksenteko 

		
1. KOKOUKSEN AVAUS

Kv 25 §	Puheenjohtaja avasi kokouksen. Pidettiin alkuhartaus.

2. KOKOUKSEN LAILLISUUS JA PÄÄTÖSVALTAISUUS

Kv 26 §	Kirkkojärjestyksen 3 luvun 28 §:n mukaan kirkkovaltuuston kutsuu koolle puheenjohtaja tai hänen estyneenä ollessaan varapuheenjohtaja. Jos varapuheenjohtajallakin on este, kutsun antaa kirkkoneuvoston puheenjohtaja. 

Kokouskutsussa on ilmoitettava kokouksen aika ja paikka ja siihen on liitettävä asialuettelo. Kirkkovaltuuston kokouskutsu on toimitettava viimeistään seitsemän (7) päivää ennen kokousta kirkkovaltuuston jäsenille. Kirkkojärjestyksen 3 luvun 29 §:n mukaisesti kokouksesta on ilmoitettava samassa ajassa yleisessä tietoverkossa. Kutsu on lähetetty sähköpostilla ja kirjepostina 21.10.2024. Kokouksesta on ilmoitettu myös kirkollisten ilmoitusten yhteydessä Äänekosken Kaupunkisanomissa 23.10. ja seurakunnan kotisivuilla.

Kirkkovaltuuston kokouksen alussa pidetään alkuhartaus, jonka jälkeen toimitetaan nimenhuuto. Kun nimenhuuto on toimitettu, valtuuston on todettava, onko kokous laillisesti koolle kutsuttu ja päätösvaltainen. 
Kirkkolain 10 luvun 15 §:n mukaan seurakunnan toimielin on päätösvaltainen, kun enemmän kuin puolet jäsenistä on saapuvilla, jollei päätöksenteolle säädetä kirkkolaissa muita vaatimuksia.

Päätös:	Kokous todettiin laillisesti koollekutsutuksi ja päätösvaltaiseksi.


3. PÖYTÄKIRJANTARKASTAJIEN VALINTA

Kv 27 §	Kirkkojärjestyksen 10 luvun 8 §:n mukaan seurakunnan toimielimen kokouksesta on pidettävä pöytäkirjaa, jonka puheenjohtaja allekirjoittaa ja sihteeri varmentaa. Pöytäkirjan laatimisesta ja tarkastamisesta määrätään hallintosäännössä, jonka mukaan pöytäkirjan tarkastaa kaksi kullakin kerralla tähän tehtävään valittua toimielimen jäsentä, jollei toimielin jonkin asian kohdalla toisin päätä.

Valtuusto voi erikseen päättää, että pöytäkirja tai sen osa tarkastetaan heti.

Ehdotus: 	Pöytäkirjantarkastajiksi valitaan aakkosjärjestyksen mukaisesti Tanja Pellinen ja Kirsti Piilonen. Pöytäkirja tarkastetaan kokouksen jälkeen.

Päätös:	Pöytäkirjantarkastajat valittiin ehdotuksen mukaisesti.





4. ÄÄNTENLASKIJOIDEN VALINTA

Kv 28 §
Ehdotus:	Ääntenlaskijoiksi valitaan aakkosjärjestyksen mukaan Seppo Mertanen ja Lauri Montonen.

Päätös:	Puheenjohtajana toimivan Seppo Mertasen tilalle valittiin Riitta Nyrönen ja toiseksi ääntenlaskijaksi Timo Pasanen.

5. ESITYSLISTAN HYVÄKSYMINEN

Kv 29 § 	Hallintosäännön 18 §:n mukaan esityslista sisältää selostukset käsiteltävistä asioista ja kirkkoneuvoston ehdotukset toimielimen päätöksiksi. 
Esityslista on lähetetty sähköpostilla ja kirjepostina 21.10.2024

Ehdotus: 	Kirkkovaltuusto hyväksyy esityslistan.

Päätös:	Ehdotuksen mukainen.


6. KIRKKOVALTUUSTON VARAJÄSENEN VAPAUTTAMINEN LUOTTAMUSTOIMESTA
Esittelijä kirkkoherra Elina Tourunen p. 040 7681837


Kn 101 §/ 	Kirkkovaltuuston varajäsen Janita Rahkonen on ilmoittanut muuttaneensa 
27.08.2024 	Äänekoskelta toiselle paikkakunnalle 01.08.2024 lukien.

Vaalikelpoinen seurakunnan ja seurakuntayhtymän luottamustoimeen on kristillisestä vakaumuksestaan tunnettu 18 vuotta täyttänyt seurakunnan konfirmoitu jäsen, joka ei ole vajaavaltainen. Vaalikelpoisuusiän on täytyttävä vaalipäivänä. (KL 9 luku 2 §).

Toimielimen jäsenen menettäessä vaalikelpoisuutensa kesken toimikauden hänet vapautetaan luottamustoimesta. Luottamustoimesta voi erota pätevästä syystä (KL 9 luku 4 §). Seurakuntavaaleilla, hiippakuntavaltuuston jäsenten vaaleilla tai kirkolliskokousedustajien vaaleilla valitun luottamushenkilön tilalle 

kutsutaan varajäsen tai varaedustaja, jos luottamushenkilö kuolee, menettää vaalikelpoisuutensa, hänelle myönnetään ero tai hänet pidätetään taikka erotetaan luottamustoimesta. Muuhun luottamustoimeen on valittava jäljellä olevaksi toimikaudeksi uusi luottamushenkilö (KL 9 luku 7 §).

Luottamustoimesta vapauttamisesta, eron myöntämisestä, pidättämisestä tai erottamisesta päättää se toimielin, joka on valinnut luottamushenkilön. Seurakuntavaaleilla, hiippakuntavaltuuston jäsenten vaaleilla tai kirkolliskokousedustajien vaaleilla valittua luottamushenkilöä koskevan päätöksen tekee kuitenkin se toimielin, jonka jäsen luottamushenkilö on.

Ehdotus: 	Kirkkoneuvosto ehdottaa kirkkovaltuustolle, että se vapauttaa Janita Rahkosen kirkkovaltuuston varajäsenen tehtävästä.

Päätös:	Ehdotuksen mukainen.

_____________________

Kv 30 § 	-

Päätös: Kirkkovaltuusto vapautti Janita Rahkosen kirkkovaltuuston varajäsenen tehtävästä.	


7. TULOVEROPROSENTIN VAHVISTAMINEN VUODELLE 2025
Esittelijä talousjohtaja Heikki Hintikka, puh. 0400 321 349
	
Kn 119 §/	Kirkkolain 15 luvun 2 §:n mukaan seurakunnan jäsenten tulee osallistua 
8.10.2024	niiden varojen hankkimiseen, joita tarvitaan seurakunnan tehtävien toteuttamiseen. Se määrä, mikä kirkkovaltuuston vuosittain hyväksymän talousarvion mukaan muiden tulojen lisäksi tarvitaan menojen suorittamiseen, kootaan varainhoitovuoden kirkollisverona. Kirkkovaltuusto vahvistaa tuloveroprosentin lähimpään 0,05 prosenttiyksikköön. Veroprosentti on ilmoitettava viimeistään marraskuun 17 päivään mennessä verohallinnolle. Verotilityksiä kertyy myös aikaisemmilta verovuosilta ja kaikki verovuoden verot eivät kerry verotusvuoden aikana. 
	
Vuoden 2023 tilinpäätöksessä vuosikate oli n. 535 000 euroa ja ylijäämä n. 208 000 euroa. Ylijäämää oli taseessa vuoden 2023 tilinpäätöksessä n. 1,15 

milj. euroa aiemmat ylijäämät huomioiden. Vuosikatteiden kautta pitää jatkossakin saada riittävästi tulorahoitusta tulevien vuosien korjausinvestointeihin, koska hankkeita ei ole mahdollista rahoittaa velkapääomalla nykyinen lainamäärä huomioiden. Kaikkien velkojen yhteismäärä oli tilivuoden 2023 päättyessä n.0,91 milj. euroa. Verotulojen tilitykset kasvoivat edellisvuodesta n. 283 000 euroa eli 9,2 % ja verotuloja kertyi 3,35 milj. euroa. 

Kuluvan vuoden talousarviossa vuosikate on n. 350 000 euroa ja poistoarvio n. 353 000 euroa eli siltä osin talousarvio olisi tasapainossa. Verotilitykset ovat pysyneet syyskuun loppuun mennessä lähes viime vuoden tasolla, koska vähennys on 0,7 % eli n. 18 000 euroa viime vuoden vastaavasta ajankohdasta. On kuitenkin huomioitava, että verovuoden 2023 maksuunpanotilitys (veronpalautukset/jäännösverot/oikaisu) on ennakkotietojen perusteella n. 174 000 euroa. Ao. määrä huomioidaan heinä-joulukuun tilityksissä. Lisäksi osa verovuoden 2023 jäännösverotilityksistä saadaan vasta tammikuun 2025 tilityksen yhteydessä.   Tammi-syyskuun tilitysten n.2,58 milj. eur ja arvioidun maksuunpanotilityksen perusteella voitaisiin arvioida, että kuluvan vuoden verotuloarvio 3,34 milj. euroa olisi likimain toteutumassa. Myös FCG: n ennusteessa (09.09.2024) arvio on, että verotuloja kertyisi tänä vuonna 3,379 milj. euroa (+ 0,8 %).

Kirkkovaltuusto vahvisti tuloveroprosentiksi 1,6 % vuodelle 2023 jolloin veroprosenttia alennettiin 0,05 % perusteena soteverouudistus ja veroneutraalisuus-periaate. Kirkkohallituksen mukaan kolmannes eli 82 seurakuntaa alensi veroprosenttiaan suosituksen mukaisesti ja 32 seurakuntaa alensi veroprosenttia, mutta vähemmän kuin suositus. Siten yli puolet eli 133 seurakuntaa (53,8 %) säilytti veroprosentin ennallaan alentamissuosituksesta huolimatta.  Vuonna 2024 Äänekosken seurakunnan veroprosentti on edelleen 1,60 %. Pohjoisen Keski-Suomen rovastikunnan seurakuntien veroprosentti on keskimäärin 1,77 % ja Lapuan hiippakunnassa 1,74 %.

FCG on laatinut kirkkohallituksen toimeksiannosta 09.09. 2024 seurakunnille uuden verotuloennusteen, jossa on otettu mahdollisimman hyvin huomioon verotulokertymiin vaikuttavat tekijät. Ennusteen pohjana on mm. Tilastokeskuksen väestöennuste, kuntaliiton veroennusteet, seurakunnan jäsenmäärän kehitys ja veroa maksavien seurakuntalaisten verotulon kehitysarvio. Vuonna 2025 Äänekosken seurakunnan verotulojen kasvu olisi arviolta 6,0 prosenttia. 

Vuonna 2025 verotulojen kasvua selittää lähinnä ansiotulovähennyksen poistuminen kunnallisverotuksesta kun tilalle tulee työtulovähennys valtionverotukseen. Kirkollisveron tuottoon vaikuttavat useat muutkin ensi vuoden alussa voimaan tulevat veroperustemuutokset. Kaiken kaikkiaan valtiovarainministeriön laskelmien mukaan Äänekosken seurakunnan osalta veroperustemuutosten vaikutus verotuloja lisäävästi olisi arviolta 11 euroa/seurakunnan jäsen. Kirkollisvero määräytyy saman veropohjan mukaan kuin kunnallisvero. FCG:n ennusteessa on arvioitu, että vuonna 2025 jäsenmäärä vähenee hieman yli kaksi prosenttia ja kirkollisveroa maksavien osuus vähenisi noin 1,5 prosenttia. Sama suuntaus jäsenmäärissä on todennäköinen myös seuraavina vuosina. 

Vuosina 2026–2030 verotulojen kasvu vähenee ja on jäämässä jokaisena vuonna alle yhden prosentin (0,9 – 0,5 %). 

Vuoden 2025 osalta merkittäviä avoinna olevia kysymyksiä ovat seurakuntien valtionrahoitukseen suunniteltu leikkaus ja toisaalta valtionrahoituksen jakoperusteisiin suunnitellut muutokset. Jakoperusteiden muutoksista päättää kirkolliskokous marraskuussa. Mikäli uudistus toteutuu vuosi 2025 olisi siirtymäkausi, jolloin puolet seurakunnille jaettavasta rahoituksesta jaettaisiin nykyisen perusteen mukaan ja puolet uuden jakoperusteen mukaan. Nykyinen jako perustuu kunnan väkilukuun kun taas uudessa jakoperusteessa otettaisiin huomioon muitakin tekijöitä kuin väkiluku. Tavoitteena uudistuksessa on, että valtionrahoitus kohdentuisi nykyistä tarkemmin ottaen huomioon seurakunnille aiheutuvia kustannuksia lakisääteisten tehtävien hoitamisesta. Vuoden 2025 talousarvio laaditaan vielä nykyisen tilanteen mukaisena ja mahdolliset muutokset voidaan huomioida myöhemmin ensi vuonna.

Veroennusteiden osalta on kuitenkin huomioitava, että esim. FCG:n ennusteessa kyse on vain suuntaa antavasta laskelmasta.  Siten vuoden 2025 talousarviossa verotulojen kasvuarvio on perusteltua jättää maltillisemmaksi. Kirkkoneuvosto on elokuun lopussa hyväksynyt talousarvion laadintaohjeet, jotka perustuvat nykyiseen tuloveroprosenttiin.  Nykyisellä tuloveroprosentilla talousarvio 2025 olisi tasapainossa varsinkin, kun huomioon otetaan viimeisimmät verotuloennusteet.

Ehdotus:	Kirkkoneuvosto ehdottaa, että kirkkovaltuusto vahvistaa tuloveroprosentiksi 1,60 % vuodelle 2025.
	
Päätös:	 Ehdotuksen mukainen.
__________________

Kv 31 § 	-

Päätös:	Kirkkovaltuusto vahvisti yksimielisesti tuloveroprosentiksi ehdotuksen mukaisesti 1,60 % vuodelle 2025.


8. ILMOITUSASIAT

Kv 32 §	Kirkkovaltuuston iltakoulu 19.11.2024 klo 17.00-19.00 Äänekosken seurakuntakeskuksella.

Kirkkovaltuuston kokous 17.12.2024 klo 18.00-20.00 Äänekosken seurakuntakeskuksella.

Piispantarkastus 14.-16.2.2025.


9. MUUTOKSENHAKUILMOITUS

Kv 33 § 	Kokouksen lopuksi puheenjohtaja antoi kirkkolain 12 luvun mukaisen muutoksenhakuohjeen, liite no 1.


10. MUUTOKSENHAKU JA PÖYTÄKIRJAN NÄHTÄVILLÄOLO

Kv 34 §	Kirkkovaltuuston kokouksen tarkastettu pöytäkirja, johon on liitetty muutoksenhakuohjeet, on yleisesti nähtävänä seurakunnan verkkosivuilla aanekoskenseurakunta.fi/paatoksenteko.


11. KOKOUKSEN PÄÄTÖS

Kv 35 §	Puheenjohtaja päätti kokouksen klo 18.55
Pöytäkirjantarkastaja __________	Pöytäkirjantarkastaja __________
